b"\n_START_ARTICLE_\nMaritimt patruljefly\n_START_SECTION_\nHistorie\n_START_PARAGRAPH_\nDet f\xc3\xb8rste fly, der blev brugt som et patruljebombefly, blev fl\xc3\xb8jet af Royal Naval Air Service under 1. verdenskrig. Det blev brugt prim\xc3\xa6rt til antiub\xc3\xa5dspatruljer. I starten var det kun luftskibe der var i stand til at holde sig flyvende i l\xc3\xa6ngere perioder (op til 10 timer) og medbringe en v\xc3\xa5benlast af betydning. Man benyttede bombefly s\xc3\xa5som Sopwith 1 1/2 Strutter, der var et modificeret bombefly, men flyene havde begr\xc3\xa6nset r\xc3\xa6kkevidde i forhold til luftskibene. Senere i krigen blev der udviklet fly decideret til denne rolle. Det var typisk store vandflyvere s\xc3\xa5som Short 184 eller Felixstowe F.2._NEWLINE_Mange af de maritime patruljefly brugt i 2. verdenskrig var ombyggede bombefly eller civile passagerfly s\xc3\xa5som Nazitysklands Focke-Wulf Fw 200 Condor. Desuden gjorde de allierede udbredt brug af B-24 Liberators under 2. verdenskrig til at patruljere omr\xc3\xa5derne mellem Island og Gr\xc3\xb8nland og angribe tyske ub\xc3\xa5de. Deciderede patruljefly blev ogs\xc3\xa5 udviklet s\xc3\xa5som Storbritanniens Short Sunderland og den amerikanske PBY Catalina._NEWLINE_Efter krigen blev patruljeflyenes rolle overtaget af ombyggede passagerfly, der havde bedre r\xc3\xa6kkevidde og ydelse end de fleste bombefly fra 2. verdenskrig. De nyeste bombefly med jetmotorer fra 1950'erne havde ikke den samme udholdenhed eller mulighed for at flyve s\xc3\xa5 langsomt som de civile passagerfly i samme periode, hvilket var essentielt for antiub\xc3\xa5dsoperationer. Den prim\xc3\xa6re trussel mod USA fra 1960'erne og frem til 1980'erne var sovjetiske ub\xc3\xa5de, hvilke man prim\xc3\xa6rt detekterede med MAD-udstyr eller sonarb\xc3\xb8jer for derefter at kunne engagere med torpedoer eller dybdebomber, hvis det var n\xc3\xb8dvendigt._NEWLINE_I dag er truslen om storstilet ub\xc3\xa5dskrig fjern, og mange milit\xc3\xa6re styrker sk\xc3\xa6rer ned p\xc3\xa5 antallet af deres patruljefly. De patruljefly, der stadig er i tjeneste, bliver prim\xc3\xa6rt brugt til at bek\xc3\xa6mpe smugleri og til at h\xc3\xa5ndh\xc3\xa6ve landenes eksklusive \xc3\xb8konomiske zoner."